Swye moedig wangedrag aan | Netwerk24
Swye moedig wangedrag aan
Deur Robert Jacobs, Oudtshoorn 29 April 2021 05:02
Daagliks word ons gekonfronteer met bewerings van mans in magsposisies wat hul ampte misbruik om meisies en vroue te misbruik.
Of dit nou in die Noord-Kaap is waar 'n speaker moes bedank as gevolg van die uitlek van 'n seksvideo, of in New York, waar klagtes van seksuele teistering teen die goewerneur gemaak is of in Northampton, waar verskeie vroue vorendag gekom het wat as tieners deur ouer mans seksueel misbruik is. Die jongste is 'n Amerikaanse politikus wat na bewering seksueel betrokke was by 'n 17-jarige meisie.
Van gewone kommentators tot professionele navorsers oor hierdie soort wangedrag van mans is dit eens dat dit 'n kultuur is wat van een generasie na 'n volgende oorgedra word. Seuns leer van mans en jong politici van ouer politici.
Kenners is dit ook eens dat een van die maniere om hierdie gedrag te beëindig, is om vroue te bemagtig. Hierdie bemagtiging, wat seker maak dat vroue regmatig in bestuurs- en leiersposte kom, sal verseker dat mans wat hul posisies misbruik, nie beskerm word en hul dade onder die mat ingevee word nie.
Hierdie misbruik is ook nie iets wat net daar ver gebeur nie.
Begin verlede jaar het 'n bestuurder in die staatsdiens in George skielik bedank nadat sy seksdade in werkure op die lappe gekom het. Ná bedanking word hulle dan nie vervolg nie en ons wat daaroor swyg, help om die kultuur van magsmisbruik na die volgende generasie oor te dra.